b'\n_START_ARTICLE_\nAleksander Aleksandrovi\xc4\x8d Ivanov (astronom)\n_START_SECTION_\n\xc5\xbdivljenje in delo\n_START_PARAGRAPH_\nIvanov je leta 1889 diplomiral na Univerzi v Sankt Peterburgu. Tu je ostal da bi postal profesor. Od leta 1890 je na Bredihinovo povabilo za\xc4\x8del delati na Observatoriju Pulkovo kot opazovalec na velikem vertikalnem krogu. Med letoma 1901 in 1911 je slu\xc5\xbeboval v Glavnem uradu za mere in ute\xc5\xbei, med letoma 1908 in 1929 je bil profesor peterbur\xc5\xa1ke (leningrajske) univerze. Med letoma 1913 in 1919 je bil tudi predstojnik univerzitetnega observatorija, kjer je uredil redno izdajo njegovega znastvenega dela. V letih 1918 in 1919 je bil rektor Univerze v Sankt Peterburgu. Med letoma 1919 in 1930 je bil \xc5\xa1esti predstojnik Observatorija Pulkovo, kjer je nasledil Belopolskega. Leta 1930 je postal namestnik predstojnika Vsezveznega znanstvenoraziskovalnega in\xc5\xa1tituta za metrologijo Mendelejeva._NEWLINE_Najve\xc4\x8d se je ukvarjal z nebesno mehaniko in prakti\xc4\x8dno astronomijo. Po opazovalnem delu na vertikalnem krogu v Pulkovu je sestavil tri kataloge absolutnih deklinacij zvezd, raziskoval spreminjanje \xc5\xa1irine Pulkova. Preu\xc4\x8deval je rezonantne primere gibanja asteroidov pod vplivom Jupitrovega gravitacijskega polja. Iz opazovanj med letoma 1872 in 1934 je preu\xc4\x8deval gibanje asteroida 122 Gerda._NEWLINE_Podrobno je raziskoval precesijo neidealno okrogle Zemlje zaradi vpliva privlaka Lune in Sonca, dolo\xc4\x8dil velikost splo\xc5\xa1\xc4\x8denosti Zemlje, enako 1:297,2, kar je blizu sodobni vrednosti. Na osnovi analize meritev sile te\xc5\xbenosti na mnogih to\xc4\x8dkah zemeljskega povr\xc5\xa1ja je pokazal na nesimetri\xc4\x8dnost severne in ju\xc5\xbene Zemljine poloble. Veliko je prispeval k izbolj\xc5\xa1anju sovjetske \xc4\x8casovne slu\xc5\xbebe. Napisal je u\xc4\x8dbenike o splo\xc5\xa1ni, sferni, prakti\xc4\x8dni in teoreti\xc4\x8dni astronomiji. Bil je med ustanovitelji Ruskega astronomskega dru\xc5\xa1tva in njegov predsednik med letoma 1906 in 1910 ter 1913._NEWLINE_Leta 1925 je postal dopisni \xc4\x8dlan Sovjetske akademije znanosti.'